La vicepresidenta de la Diputació fa balanç a Bétera de les inversions rebudes a la comarca del Camp de Túria en els últims 3 anys
Sin fecha

La vicepresidenta de la Diputació de València, Maria Josep Amigó, ha escollit el nostre municipi per tal de fer un balanç de les inversions realitzades per la institució provincial a la comarca del Camp de Túria en estos últims tres anys de legislatura del canvi.

En la roda de premsa, en la qual també va participar l'Alcaldessa de Bétera, Cristina Alemany (Compromís), les dos van destacar que les xifres parlen per si mateixes: Camp de Túria ha rebut en esta nova etapa de la Diputació 34,9 milions d'euros, un 46% més que el que van rebre els municipis de la comarca en l'etapa anterior.

"La nova forma de treballar de la Diputació ha permés que arriben més recursos a tots els ajuntaments de manera més transparent i amb independència del seu color polític", ha destacat la vicepresidenta.

Bétera va rebre en la legislatura anterior 1,4 milions d'euros i en estos últims 3 anys ha aconseguit ja la xifra de 3 milions d'euros, "és a dir, hem passat d'una inversió per habitant de 66,88 € a 129,81 €, tot i l'increment poblacional de 1.000 persones del 2011 al 2015", ha detallat Cristina Alemany.

Tal com va explicar l'alcaldessa de Bétera el realment destacable d'esta nova etapa han sigut els criteris utilitzats per repartir els diners de les inversions, "a més d'incidir en la diferència econòmica, estem rebent un 100% més que abans, crec que és important destacar el canvi en el mecanisme per a l'atorgament de les quantitats, s'ha passat de criteris més subjectius a criteris objectius que eviten la discrecionalitat: socials, demogràfics, econòmics o mediambientals".

Tant la Vicepresidenta de la Diputació com l'alcaldessa de Bétera van destacar que la inversió més important de la institució provincial a Bétera i de la qual es beneficiarà bona part de la comarca serà la construcció de Variant Nord, "és una reivindicació històrica del municipi i suposarà una inversió de quasi 16 milions d'euros", ha apuntat Alemany. Sobre este tema Amigó ha aclarit que "el departament d'Intervenció ja ha donat el vistiplau per la qual cosa ja es produirà la licitació del contracte d'obres que permetrà començar les obres en un breu termini de temps”.